དཔེ་དེབ་འདིའི་སྔོན་གླེང་གི་ཚུལ་དུ་རྩོམ་སྒྲིག་པ་འགར་རྩེ་འཇིགས་མེད་ལགས་ཀྱིས་གསུངས་དོན།ངས་བོད་རིགས་མི་དམངས་ཀྱི་བརྒྱ་ཆའི་གོ་དགུའི་སེམས་ཀྱི་ན་ཟུག་ངོ་མ་དེ་མཚོན་པའི་རྩོམ་ཡིག་འགའ་བསྡུ་བསྒྲིགས་བྱས་པ་ཡིན།ངས་མ་དངུལ་རང་ཉིད་ཀྱིས་བཏང་སྟེ་ན་ཟུག་དེ་མཚོན་པའི་རྩོམ་ཡིག་འགའ་དཔར་སྐྲུན་བྱས་པ་ཡིན།ངས་གནས་ལུགས་མི་མཐོང་ཞིང་ཁྲིམས་ལུགས་མི་བརྩི་བའི་མུན་ནག་གི་ཁོར་ཡུག་གིས་རང་ཉིད་ལ་བཙོན་འཇུག་དང་།ཡང་ན་གཅར་རྡུང་གི་མནར་གཅོད་གཏོང་བ་དང་།མཐའ་ན་ཚེ་སྲོག་གི་ཉེན་ཁ་ཡོད་པར་ཡང་བསམ་བློ་མ་བཏང་བར་བྱ་བ་འདི་འདི་ལྟར་བསྒྲུབས་དགོས་དོན།ཞེ་འཁོན་དང་འཁྲུག་རྩོད་མེད་པའི་ཞི་བདེ་ངོ་མ་ཞིག་ལ་རེ་སྨོན་བྱས་ཡོད་པས་ཡིན།དམར་འཛིང་གི་འཐབ་འཁྲུག་མེད་པར་འཆམ་མཐུན་ངོ་མ་ཞིག་ལ་རེ་སྨོན་བྱས་ཡོད་པས་ཡིན།དཔེ་དེབ་འདི་དཔར་སྐྲུན་སྐབས་ང་ལ་ན་ཟུག་གང་མང་ཞིག་དང་།མིག་ཆུ་གང་མང་ཞིག་གིས་སེམས་ཁམས་ཡོངས་སུ་བརླན་མྱོང་།ཞེས་བཀོད་འདུག